
Populációgenetikai vizsgálatok kiemelt hazai akác (Robinia pseudoacacia L.) magtermelő állományokban

Kulcsszavak: erdészeti szaporítóanyag; mikroszatellit; genetikai diverzitás; populáció struktúra
Hazánkban a fehér akác (Robinia pseudoacacia L.) az egyik legelterjedtebb erdei fafaj, mely erdészeti, méhészeti és ökológiai szempontból is jelentős. Ezért különösen fontos, hogy pontos ismeretekkel rendelkezzünk genetikai tulajdonságairól, különösen a klímaváltozás szempontjából. Kutatásomban ezért populációgenetikai vizsgálatokat végeztem öt kiválasztott akác magtermő állományban. Ennek során 10 nukleáris mikroszatellit markert alkalmaztam a kiválasztott állományok genetikai diverzitásának és populációstruktúráinak felmérésére. Eredményeim alapján a vizsgált állományok között nem találtam jelentős különbségeket a genetikai diverzitás tekintetében, kivéve az Ófehértó 1/C állományt, ahol a diverzitási értékek szembetűnően alacsonyak voltak. A populációs struktúra elemzése során három genetikai csoportot azonosítottam, melyek közül kettőt elsősorban az Ófehértó 1/C és az Ófehértó 2/G populációkból származó klonális egyedek alkottak. Emellett az Ófehértó 1/C állományban talált nagyszámú klón egyed jelenléte az állomány vegetatív eredetre utalhat. Ezek az eredmények hozzájárulhatnak az erdészeti gyakorlat fejlesztéséhez és az akác nemesítési programok hatékonyabb tervezéséhez, különösen a klímaváltozás okozta kihívásokra való felkészülésben.



